Πρόωρος τοκετός και βάρος γέννησης νεογνών γυναικών με χρόνια λοίμωξη από τον ιό ηπατίτιδας Β
Authors: Μαγαζιώτου Ιωάννα 
Published: September 2021

Σκοπός: Η επίδραση της χρόνιας HBV λοίμωξης στην έκβαση της κύησης και ιδιαιτέρως στο βάρος γέννησης νεογνών αποτελεί αντικείμενο έρευνας με αντικρουόμενα συμπεράσματα στη βιβλιογραφία. Επίσης δεδομένα συσχέτισης του βάρους γέννησης νεογνών γυναικών με χρόνια ηπατίτιδα Β με καλά αναγνωρισμένους δείκτες ενεργού πολλαπλασιασμού του ιού δεν υφίστανται. Σκοπός της μελέτης ήταν η εκτίμηση της συχνότητας πρόωρου τοκετού και του βάρους γέννησης τελειόμηνων νεογνών γυναικών με χρόνια ηπατίτιδα Β συγκριτικά με οροαρνητικές γυναίκες, έχοντας αποκλείσει την πλειονότητα παραγόντων κινδύνου προωρότητας.Μέθοδος: Συνολικά 1800 πρωτότοκες έγκυες γυναίκες, ηλικίας μικρότερης των 40 ετών, με μη-πολύδυμη κύηση και χωρίς προϋπάρχοντα νοσήματα ή επιπλοκές κύησης εξετάσθηκαν και γέννησαν στο Μαιευτήριο «ΕΛΕΝΑ ΒΕΝΙΖΕΛΟΥ» της Αθήνας. Έγινε αιμοληψία κατόπιν πληροφορημένης συναίνεσης και 2.0 ml ορού διατηρήθηκαν σε βαθιά κατάψυξη από όλες τις γυναίκες με χρόνια HBV λοίμωξη για έλεγχο HBV-DNA και ποσοτικό προσδιορισμό του HBsAg . Αποτελέσματα: 70 γυναίκες ήταν HBsAg (+) και 1730 HBsAg (-). Πρόωρος τοκετός (<37 εβδομάδων) παρατηρήθηκε σε 5/70 γυναίκες με χρόνια HBV λοίμωξη και σε 28/1730 γυναίκες χωρίς λοίμωξη (p=0.007). Στην πολυπαραγοντική ανάλυση μόνο η παρουσία του HBsAg στον ορό ανέδειξε ισχυρή συσχέτιση με την εμφάνιση πρόωρου τοκετού (OR=5.24, 95% CI: 1.39-19.79, p=0.02), συνεκτιμώντας την ηλικία και την καταγωγή της εγκύου. Το μέσο βάρος γέννησης των τελειόμηνων νεογνών γυναικών με χρόνια HBV λοίμωξη (3337±428 gr) ήταν συγκρίσιμο με αυτό των νεογνών που προέρχονταν από γυναίκες χωρίς λοίμωξη (3264±415 gr, p=0.165). Από τις 65 έγκυες γυναίκες με χρόνια HBV λοίμωξη που γέννησαν τελειόμηνα νεογνά, ποσοτικός προσδιορισμός HBV-DNA και HBsAg ήταν διαθέσιμα σε 40 και 39 αντίστοιχα, λόγω προβλημάτων αποθήκευσης και διατήρησης των δειγμάτων. HBV-DNA≥ 2000 IU/ml παρατηρήθηκε σε 6/40 ενώ HBsAg ≥2500 IU/ml σε 14/39 γυναίκες. Παρατηρείται ότι ένα σημαντικό ποσοστό των γυναικών με χρόνια HBV λοίμωξη και επίπεδα HBV-DNA ≥2000 IU/ml (3/6,50%) ή επίπεδα HBsAg≥2500 IU/ml (14/39, 35.9%) γέννησαν νεογνά με βάρος γέννησης μικρότερο των 2800 gr ενώ τα αντίστοιχα ποσοστά των γυναικών με επίπεδα HBV-DNA < 2000 IU/ml (5/34, 14.7%) ή επίπεδα HBsAg < 2500 IU/ml (2/25, 8%) ήταν σημαντικά χαμηλότερα (p=0.046 και p=0.031, αντίστοιχα). Από τις 25 γυναίκες με χρόνια HBV λοίμωξη και επίπεδα HBsAg < 2500 IU/ml, οι 22 είχαν επίπεδα HBV-DNA < 2000 IU/ml και η πλειονότητα αυτών (21/22, 95.45%) γέννησαν νεογνά με βάρος γέννησης μεγαλύτερο των 2800 gr. Συμπεράσματα: Πρόωρος τοκετός παρατηρείται συχνότερα σε γυναίκες με χρόνια HBV λοίμωξη σε σχέση με οροαρνητικές γυναίκες αναλόγου ηλικίας έχοντας εξαιρέσει την πλειονότητα γνωστών παραγόντων κινδύνου προωρότητας. Τα αποτελέσματα της μελέτης επιπρόσθετα αναδεικνύουν μια αρνητική επίδραση των ιολογικών και ορολογικών δεικτών ενεργότητας της λοίμωξης στο βάρος γέννησης των τελειόμηνων νεογνών, γεγονός που δεν φαίνεται να έχει κάποια ιδιαίτερη κλινική σημασία. Αυτό χρήζει περαιτέρω διερεύνησης σε μεγαλύτερους πληθυσμούς εγκύων με μεγαλύτερο επιπολασμό HBV λοίμωξης.